Janiš, Stanislav, poslanec NR SR (2011-04-05):
Ďakujem za slovo, pán podpredseda. Úvodom poviem, že neplánoval som vystúpiť, úprimne poviem, aj keď som si v duchu asi tak vedel predstaviť, ale napriek tomu. Rozdiel medzi nami a vami je jeden podstatný. Zatiaľ čo my predaj voláme privatizáciou, vy predaj privatizáciou nevoláte, vy to nazývate ináč. Zatiaľ čo my otvorene povieme, že chceme zlepšiť ekonomiku, chceme zabezpečiť stabilitu teplární, chceme ju odpolitizovať, chceme zabrániť tunelovaniu, tak to nazveme pravým menom. A vy jedno vravíte a druhé konáte. Úvodom pár slov k tomu, čo tu zaznelo. Tepláreň Martin bola daná ako vzor. Štyri roky tepláreň Martin ozaj investovala. Privádzač do Priekopy, nový kotol, rádovo 400, 600 mil. korún. Aký je výsledok dnes? Na výplaty pre ľudí si tepláreň Martin musí v banke požičiavať. A viete prečo? Preto, lebo vy ste urobili ekonomické perpetuum mobile. Spoločnosť zainvestuje 500, 600 mil. korún a vy ste zabránili tomu, aby si to tepláreň mohla premietnuť do svojich nákladov, čiastočne. Toto je váš výsledok, vášho perpetuum mobile ekonomického. (Potlesk.) Aký je výsledok dnes, keď tam príde normálny ekonóm? Musí to zapracovať do ceny. Musí. A dnes kričíte, že sme nastúpili a zdvihli sa máličko ceny. Áno, ale to, že na výplaty ľudí si tá tepláreň musí požičiavať, to ste tu, pán Fico, nepovedali. A za aký úrok si požičiava, aby dala chlieb rodinám, ktoré pracujú v teplárni? Toto je váš výsledok v teplárni v Martine. Tak mlčte! Zákon 429. O tých dôvodoch, že valná hromada musí schvaľovať návrhy na ceny, ktoré idú na ÚRSO. Na rozdiel od pána Fica ja viem, prečo som hlasoval za zrušenie tohto zákona. On nevie prečo hlasoval za tento zákon, lebo je ďaleko od pravdy. Zamieril si cieľ na SPP. Ale pritom, že všetky energetické spoločnosti, ktoré dodávajú teplo, či kilojoule alebo megajoule, do toho navliekol, že ľudia nemali k 1.1. v kalendárnom roku ceny tepla, lebo ich nemohli mať, lebo to nešlo preto, lebo do 31.10. musí byť žiadosť na ÚRSO o cenu. Ale do 31. 10. ÚRSO ani predbežne nestanovilo ceny plynu na budúci rok, to je 70, 80 % komodity z ceny tepla. Keď to dalo, tak potom toto mohlo ísť do valnej hromady. Viete koľko trvá zvolanie valnej hromady? Tridsať dní. V spoločnostiach, kde je mesto, valnú hromadu zastupuje zastupiteľstvo. Zvolať zastupiteľstvo, vyjadriť sa k tomuto, vrátiť to späť na ÚRSO. V januári neboli ceny tepla, preto ľudia mali potom vysoké zálohy, preto, lebo zvýšenie ceny sa im nemohlo premietnuť 1. 1., ale sa im premietali od 1. 4., 1. 5., lebo sa to nestihlo. Toto je váš výsledok preto, lebo ste chceli a prijali zákon proti SPP. A pritom ste si v roku 2007 sprivatizovali Úrad pre reguláciu sieťových odvetví. To ste mu nedôverovali? Jediný, kto má právo vstúpiť do nákladov spoločnosti a povedať, toto „áno“ a toto „nie“, to uznávam a toto len v takej čiastke, je Úrad pre reguláciu sieťových odvetví. Ten s konečnou platnosťou rozhoduje. Bolo vám to málo, tak ešte aj ceny ste si zobrali pod seba na ministerstvo hospodárstva. Toto je vaše ekonomické perpetuum mobile. Roky tu hráte marketingovú hru, privatizácia – nepriateľ ľudstva, súkromné vlastníctvo – nepriateľ ľudstva. A stále dookola. Ale, kolegyne, kolegovia zo SMER-u, naoko pred ľuďmi brojíte proti súkromnému, ale sami, mnohí z vás v súkromí ste súkromní podnikatelia, podnikatelia ako vyšití a funguje vám to a funguje vám to dobre. Ak by ste to mysleli vážne s týmto návrhom a nechceli len oblbovať ľudí a nehrať politiku, tak by ste všetky svoje súkromné podniky a aktivity podarovali štátu, alebo by ste sa nechali znárodniť, lebo súkromníkom to podnikanie nepatrí a s radosťou a úľavou by ste sa zamestnali v štátnych akciovkách, v Cargu, v teplárňach alebo v letisku. Dámy a páni, treba povedať otvorene, že s privatizáciou teplární ste začali vy, vláda Roberta Fica. Privatizáciu doteraz nedotknuteľného štátneho majetku pred voľbami posvätil premiér Robert Fico. Ten, ktorý tu rečnil predo mnou. Ten odobril predaj časti Teplárne Košice, po ktorom môže rakúsky investor získať kontrolu nad výrobou tepla v meste Prešov. To bolo čo? Ten predaj, to nebola privatizácia? Čo to bolo? Tepláreň Košice, výrok pred privatizáciou Roberta Fica: „Tepláreň Košice je strategickým, plne štátnym podnikom a privatizáciu moja vláda nepripustí.“ Po predaji, po privatizácii časti Teplárne Košice, ten istý Robert Fico povedal: „V predaji daného majetku teplárne nevidím problém.“ Tak, ako to je? Tak, čo to tu hráte za divadlo? Nazvite veci pravými menami. V médiách zaznelo, že my nie sme schopní a nevieme nájsť manažérov do čela štátnych spoločností, a preto ich privatizujeme. Z toho vyplýva, že vy ste manažérov mali, štyri roky ste to úspešne manažovali, a preto ste vraj nemuseli privatizovať. Tak sa teda na to pozrime. Kde by bolo dnes bratislavské letisko, ak by ste nezastavili jeho predaj? Dnes by boli zrealizované investície na letisku za 320 mil. eur, teda 10 mld. korún, nová pristávacia dráha, prístupové komunikácie, terminál, hotely, parkovacie domy, menší Schwechat a hlavne by sa z Bratislavy lietalo a aj pristávalo, a nielen dva-tri mesiace cez dovolenky. (Prerušenie vystúpenia predsedajúcim.)